ak:Fresh | Fresh Namibie | Aandkerk - Tien Gebooie Inleiding
Tien Gebooie Inleiding
Ons hou nie altyd van reëls en wette nie.
Ons dink dat dit 'n manier is om ons te straf, maar God se Tien Gebooie is as't ware 'n geskenk om aan ons rigting en beskerming te bied.
Lees Eksodus 19:1-12 ter inleiding van die Tien Gebooie.
Lees weer vers 4-6. Wat staan vir jou uit in hierdie verse?
Sien jy dat God se orde as volg werk: Eers red Hy sy volk, dan vra Hy gehoorsaamheid en dan seen Hy hulle - die wette en reels is 'n geskenk om hulle te help om gehoorsaam aan Hom te kan wees! Dis die enigste geloof waar die Eienaar eerste na jou toe kom en jou kom haal waar jy is.
Die woord eiendom in Hebreeus is "She-gu-lah", wat beteken besitting, eiendom, genesing, beskerming - verander lot. God verander die lot van die Israeliete as slawe in Egipte na slawe in sy koninkryk, maar anders as die slawerny waaraan hulle gewoond was, beteken 'n slaaf van God om beskerming te geniet. In plaas van om op verwoesting af te stuur, belowe God 'n beter toekoms.
Hoekom dra ons 'n helmet as ons fietsry? Hoekoms sit ons tralies om 'n baba se bed? Hoekom is daar keerplate aan die kant van die pad?
Net soos wat keerplate keer dat jou ongelukke noodlottig is, moet jy grense in jou eie lewe hê wat keer dat jy op die afgrond afstuur. Keerplate gee rigting en beskerming, net soos die wet rigting en beskerming gee. Dit staan in die veilige area van die pad - jy moet reeds in die veilige areas van jou lewe ook grense trek om te keer dat jy beplan vir die onvoorsiene.
Niemand beplan verwoesting nie, maar as jy nie beplan om dit NIE te laat gebeur nie, kan klein misstappe daarheen lei. Selfs al loop jy die reguit pad, kan iemand anders in jou vasry, of jou van koers af bring...
Lees Romeine 6:20-23. Wat beteken dit om 'n slaaf van sonde, 'n slaaf van jou omstandighede te wees? Wat gebeur met jou lewe as jy in die grys areas leef, sonder tralies en grense?
Wat beteken dit om 'n slaaf van Christus te wees? Wat gebeur met jou lewe as jy riglyne en maatstawwe inbring?
Blondin was 'n begaafde man met die talent om homself op 'n tou te kan balanseer - oor die Niagra waterval! Hy was so goed dat hy dikwels geen vangnette gehad het om hom te beskerm nie. Hy het al hoe meer gewaagd geraak - eiers op die tou gebak, 'n kruiwa gestoot, agteruit geloop. Mense het van oral gekom om te kyk hoe goed hy is, maar meeste mense het ook gewed dat hy dit nie sou kon regkry nie.
Dis presies wat dit beteken om 'n slaaf van jou omstandighede, of die wêreld te wees - ons probeer al hoe meer gewaagde dinge wat die wêreld van ons vra, maar dis dieselfde mense wat ook nie omgee of ons val of op verwoesting afstuur nie.
Het jy al soos 'n mislukking gevoel, gevoel jy is nie goed genoeg nie, as jou finansies of huwelik of vriendskappe krake toon, is jy alleen of voel verstote, verneder?
Lees Galasiërs 4:3-7. Die stampe en stote wat ons in die lewe kry, gaan dalk vinnig weg, maar die skade aan ons harte bly vir lank. Dink 'n bietjie aan die effek van slegte goed in jou lewe. Wat was en is die gevolg van 'n ouer wat te veel gedrink het? Wat was en is die gevolg van 'n man wat sy vrou verneuk het?
Dit het 'n rippeleffek op die hele familie, God, ander mense, en dit veroorsaak 'n klomp blywende emosies - woede, angs, jaloesie, gierigheid, skaamte, skuld. Wat maak jou kwaad in die lewe? Waarom is jy skaam? Wat steek jy weg en voel skuldig oor? Jesus het daardie skuld reeds betaal aan die kruis!
Wat dink jy is die verskil tussen die wette in die Ou Testament en die wette in die Nuwe Testament, of nou in jou lewe? Wat het Jesus aan die kruis bekwerkstellig?
Die wette is nie outyds nie, die wette is om ons harte te beskerm. Dit is nou wel moontlik vir ons om hierdie wette na te kom, want ons het die Heilige Gees - die wet is op ons harte geskryf. God gee vir ons die keerplaat, die Heilige Gees, wat ons herinner waar die keerplate is. Dis die geskenk - ons het die Lig, ander tas in die donker rond en niemand om jou te vang as jy val nie!
Wat is die grense wat jy in jou lewe moet opstel?
In jou huwelik? By die werk? Met vriende? In jou finansies? Jy weet reeds waar beweeg jy gevaarlik naby aan die rand...
Bid dat jy die stem van die Heilige Gees sal hoor en gehoorsaam om veilig te bly en op koers binne God se raamwerk. Amen!